Document ID: 32010L0036
Publication Date: 2010-06-01

Content:
DIRETTIVA TAL-KUMMISSJONI 2010/36/UE
tal-1 ta’ Ġunju 2010
li temenda d-Direttiva tal-Parlament Ewropew u tal-Kunsill 2009/45/KE dwar regoli u standards ta’ sigurtà [sikurezza] għal vapuri tal-passiġġieri
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva tal-Parlament Ewropew u tal-Kunsill 2009/45/KE tas-6 ta’ Mejju 2009, dwar regoli u standards ta’ sigurtà [sikurezza] għal vapuri tal-passiġġieri (1) u b’mod partikolari l-Artikolu 10, tagħha,
Billi
(1)
Id-Direttiva 2009/45/KE kkodifikat u fformulat mill-ġdid id-Direttiva tal-Kunsill 98/18/KE tas-17 ta’ Marzu 1998 dwar ir-regoli u n-normi ta’ sigurtà għal vapuri tal-passiġġieri (2) u l-emendi sostantivi sussegwenti tagħha fl-interessi taċ-ċarezza,
(2)
Għall-għan tad-Direttiva 2009/45/KE, il-konvenzjonijiet internazzjonali, inkluża l-Konvenzjoni Internazzjonali dwar is-Sikurezza tal-Ħajja fuq il-Baħar tal-1974 (il-Konvenzjoni SOLAS) u kodiċijiet u riżoluzzjonijiet internazzjonali oħra, għar-regoli u l-istandards tas-sikurezza għall-vapuri tal-passiġġieri, kienu fis-seħħ fid-data tal-adozzjoni ta’ dik id-Direttiva.
(3)
Saru xi tibdiliet għal strumenti rilevanti internazzjonali, bħall-konvenzjonijiet, il-protokolli, il-kodiċijiet u r-riżoluzzjonijiet tal-Organizzazzjoni Internazzjonali Marittima (IMO), mill-aħħar emenda sostantiva tad-Direttiva 98/18/KE mid-Direttiva tal-Kummissjoni 2003/75/KE (3).
(4)
Għandhom jiġu kkunsidrati dawn l-istrumenti internazzjonali ġodda fl-Artikoli rilevanti u fl-Annessi għad-Direttiva 2009/45/KE.
(5)
Id-Direttiva 2009/45/KE għalhekk għandha tiġi emendata skont dan.
(6)
Il-miżuri pprovduti f’din id-Direttiva huma f’konformità mal-opinjoni tal-Kumitat dwar l-Ibħra Protetti [Sikuri] stabbilit bir-Regolament (KE) Nru 2099/2002 tal-Parlament Ewropew u tal-Kunsill (4)
ADOTTAT DIN ID-DIRETTIVA:
Artikolu 1
Id-Direttiva 2009/45/KE hija emendata kif ġej:
1.
L-Artikolu 2(c) għandu jinbidel b’dan li ġej:
“(c)
‘Il-Kodiċi għall-Inġenji tal-Baħar b’Veloċità Għolja’ tfisser ‘il-Kodiċi Internazzjonali għas-Sikurezza ta’ Inġenji tal-Baħar b’Veloċità Għolja’ li tinsab fir-Riżoluzzjoni tal-IMO MSC 36 (63) tal-20 ta’ Mejju 1994, jew il-Kodiċi Internazzjonali għas-Sikurezza ta’ Inġenji tal-Baħar b’Veloċità Għolja, 2000 (Kodiċi HSC tal-2000), fir-Riżoluzzjoni tal-IMO MSC.97(73) ta’ Diċembru 2000, fil-verżjonijiet aġġornati tagħhom;”
2.
L-Artikolu 2(g)(ii) għandu jinbidel b’dan li ġej:
“(ii)
il-veloċità massima tagħhom, kif iddefinita fir-Regolament 1.4.30 tal-1994 tal-Kodiċi ta’ Inġenji tal-Baħar b’Veloċità Għolja u r-Regolament 1.4.37 tal-Kodiċi ta’ Inġenji tal-Baħar b’Veloċità Għolja tal-2000, hija inqas minn 20 knots;”
3.
L-Artikolu 3(2)(a) (iii) għandu jinbidel b’dan li ġej:
“(iii)
vapuri li nbnew b’materjal ieħor li mhux azzar jew l-ekwivalenti u li mhumiex koperti bl-istandards li jikkonċernaw Inġenji tal-Baħar b’Veloċità Għolja (Riżoluzzjoni MSC 36 (63) jew MSC.97 (73)) jew Inġenji tal-Baħar Sostnuti b’mod dinamiku (Riżoluzzjoni A.373 (X));”.
4.
L-Artikolu 4(3) għandu jinbidel b’dan li ġej:
“3. Għall-inġenji tal-baħar tal-passiġġieri b’veloċità għolja għandhom japplikaw il-kategoriji definiti fil-Kapitolu 1 (1.4.10) u (1.4.11) tal-Kodiċi tal-Inġenji tal-Baħar b’Veloċità Għolja tal-1994 jew il-Kapitolu 1 (1.4.12) u (1.4.13) tal-Kodiċi tal-Inġenji tal-Baħar b’Veloċità Għolja tal-2000.”
5.
L-Artikolu 6(1)(c) għandu jinbidel b’dan li ġej:
“(c)
Għal tagħmir ta’ navigazzjoni fuq vapur, għandhom japplikaw, id-dispożizzjonijiet tar-Regolamenti 17, 18, 19, 20 u 21, il-Kapitolu V, tal-Konvenzjoni SOLAS tal-1974, fil-verżjoni aġġornata tagħha. Tagħmir ta’ navigazzjoni fuq vapur, kif elenkat fl-Anness A(1) għad-Direttiva 96/98/KE u li jikkonforma mad-dispożizzjonijiet ta’ din tal-aħħar, għandu jitqies li huwa f’konformità mar-rekwiżiti tal-approvazzjoni tat-tip tar-Regolament 18.1, il-Kapitolu V tal-Konvenzjoni SOLAS tal-1974.”
6.
L-Artikolu 6(4)(a) għandu jinbidel b’dan li ġej:
“(a)
inġenji tal-baħar tal-passiġġieri b’veloċità għolja li nbnew jew li kienu soġġetti għal tiswijiet, alterazzjonijiet jew modifikazzjonijiet ta’ karattru estensiv, fl-1 ta’ Jannar 1996 jew wara dik id-data, għandhom jikkonformaw mar-rekwiżiti tar-Regolament X/2 u X/3 tal-Konvenzjoni SOLAS tal-1974, għajr jekk
-
mhux aktar tard minn Ġunju 1998, il-karina tagħhom kienet tqiegħdet jew kienu fi stadju simili ta’ bini, u
-
il-konsenja u l-ikkumissjonar seħħew mhux aktar tard minn Diċembru tal-1998, u
-
jikkonformaw bis-sħiħ mar-rekwiżiti tal-Kodiċi tas-Sikurezza għall-Inġenji tal-Baħar Sostnuti b’mod Dinamiku (il-Kodiċi DSC) fir-Riżoluzzjoni tal-IMO A.373(X), kif emendata bir-Riżoluzzjoni tal-IMO MSC 37(63);”
7.
L-Artikolu 12(4) għandu jinbidel b’dan li ġej:
“4. Għandhom jiġu segwiti l-proċeduri u l-linji gwida rilevanti għal servejs għaċ-Ċertifikat tas-Sikurezza fuq Vapuri tal-Passiġġieri speċifikati fir-Riżoluzzjoni tal-IMO A.997(25) kif ġew emendati, ‘Survey guidelines under the harmonized system of survey and certification, 2007’ (Linji gwida għat-twettiq ta’ servejs skont is-sistema armonizzata ta’ twettiq ta’ servejs u ċertifikazzjoni), jew proċeduri maħsuba biex jilħqu l-istess għan.”
8.
L-Annessi I sa V tad-Direttiva 2009/45/KE għandhom jinbidlu bit-test fl-Anness għal din id-Direttiva.
Artikolu 2
Traspożizzjoni
1. L-Istati Membri għandhom idaħħlu fis-seħħ il-liġijiet, ir-regolamenti u d-dispożizzjonijiet amministrattivi meħtieġa biex jimxu ma’ din id-Direttiva sa mhux aktar tard minn 12-il xahar wara d-dħul fis-seħħ tagħha. Dawn għandhom jikkomunikaw minnufih it-test ta’ dawk id-dispożizzjonijiet lill-Kummissjoni.
Meta l-Istati Membri jadottaw dawn id-dispożizzjonijiet, dawn għandhom jinkludu referenza għal din id-Direttiva jew ikunu akkumpanjati mit-tali referenza fl-okkażjoni tal-pubblikazzjoni uffiċjali tagħhom. L-Istati Membri għandhom jiddeterminaw kif għandha ssir it-tali referenza.
2. L-Istati Membri għandhom jikkomunikaw lill-Kummissjoni t-test tad-dispożizzjonijiet ewlenin tal-liġi nazzjonali li huma jadottaw fil-qasam kopert b’din id-Direttiva.
Artikolu 3
Din id-Direttiva għandha tidħol fis-seħħ fil-jum tal-pubblikazzjoni tagħha f’Il-Ġurnal Uffiċjali tal-Unjoni Ewropea.
Artikolu 4
Din id-Direttiva hija indirizzata lill-Istati Membri kollha.
Magħmul fi Brussell, l-1 ta’ Ġunju 2010.

Metadata:
Eurovoc Level 1 Categories: 100158
100154
100144
Eurovoc Level 2 Categories: 100237
100240
100261
100175
100238
Eurovoc Level 3 Categories: 2181
3641
2494
4522
525
All Eurovoc Categories: 4033
4511
4827
5234
5606